Ճամփորդությունն ամբողջությամբ քննարկելուց հետո այլևս ասելիք չէր մնացել: Ռոզը գիտեր, որ Մուսթաֆան չէր ուզում Ստամբուլ գնալ, որ միայն կնոջ պնդումներին էր ենթարկվել: Եթե անգամ մեծ գնահատական տար այս փոխզիջմանը, չէր կարող ամուսնուն ասել, որ շնորհակալ է: «Տասնինը տարվա կինն իրավունք ունի քառասունամյա ամուսնուց մի լավ բան ուզել»,- մտածեց նա և Մուսթաֆայի ձեռքը հոգատարությամբ սեղմեց ափի մեջ: